PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă


 RAPORT

asupra propunerii legislative pentru modificarea
alin. (3) al art. 40 din Legea nr. 41/1994 privind organizarea şi funcţionarea  Societăţii Române de Radiodifuziune şi Societăţii Române de Televiziune

În conformitate cu prevederile art.95. din regulamentul Camerei Deputaţilor, republicat, propunerea legislativă pentru modificarea alin. (3) al art. 40 din Legea nr. 41/1994 privind organizarea şi funcţionarea Societăţii Române de Radiodifuziune şi Societăţii Române de Televiziune a fost transmisă Comisiei cu adresa nr. Pl - x  209 din 1 aprilie 2009.

Comisia pentru cultură, arte, mijloace de informare în masă a fost sesizată în fond cu această propunere legislativă, spre avizare fiind transmisă Comisiei pentru buget, finanţe şi bănci şi Comisiei juridice, de disciplină şi imunităţi. Până la data întocmirii raportului s-a primit avizul favorabil din partea Comisiei juridice, de disciplină şi imunităţi. Comisia a ţinut cont de avizul favorabil nr. 105 din 25.02.2009, emis de Consiliul Legislativ  precum şi de Punctul de vedere al Guvernului, nr. 605/17.03.2009, ce nu susţine adoptarea acestei iniţiative legislative.

Potrivit prevederilor art. 73 din Constituţia României, republicată, propunerea legislativă face parte din categoria legilor organice, ca şi legea asupra căreia intervine cu  modificări. 
Conform prevederilor art. 75 alin. (1) din Constituţia României, republicată şi art. 92 alin. (8) pct. 2 din Regulamentul Camerei Deputaţilor, republicat, Camera Deputaţilor este prima Cameră sesizată. 
Propunerea legislativă a fost dezbătută în şedinţa Comisiei din data de 8 aprilie 2009. 

Iniţiativa legislativă are ca obiect de reglementare modificarea alineatului (3) al articolului  40 din Legea nr. 41/1994 privind organizarea şi funcţionarea Societăţii Române de Radiodifuziune şi Societăţii Române de Televiziune, cu modificările şi completările ulterioare, în sensul exceptării de la plata taxelor pentru serviciul public de radiodifuziune şi respectiv de televiziune a persoanelor juridice cu sediul în România, inclusiv filialele, sucursalele, agenţiile şi reprezentanţele acestor, precum şi reprezentanţele în România  ale persoanelor juridice străine care declară pe proprie răspundere, prin reprezentanţii legali, că nu deţin receptoare radio, respectiv de televiziune.
La lucrările Comisiei au fost prezenţi 15 deputaţi, din totalul de 19 membri ai Comisiei.

Raportul Comisiei a fost adoptat cu majoritatea voturilor celor prezenţi în sală în momentul votării ( 10 voturi pentru respingere şi  o abţinere).
În urma dezbaterii, Comisia pentru cultură, arte, mijloace de informare în masă propune respingerea Propunerii legislative pentru modificarea alin. (3) al art. 40 din Legea nr. 41/1994 privind organizarea şi funcţionarea Societăţii Române de Radiodifuziune şi Societăţii Române de Televiziune. Motivarea respingerii se întemeiază pe următoarele considerente:  


 - Ideea tratamentului egal pentru persoane fizice şi juridice este corectă în principiu, dar nu poate fi aplicată în această situaţie. Ţinând cont de faptul că declaraţia pe proprie răspundere nu poate să fie invocată în cazul persoanelor juridice, modul de control şi sistemul de sancţionare pentru cei care urmăresc să eludeze legea sunt inexistente, rezultă că modificarea propusă pentru lege nu poate fi funcţională.

